tartuNLP/wikipedia-smugri-20251201 huggingface dataset:
Loviatar

Loviatar (myös mm. Loveatar, Lovetar, Lovehetar, Louhetar, Louhiatar tai Louhi) on suomalaisessa mytologiassa esiintyvä Tuonelaan liittyvä hahmo. "Kalevalan" 45. runossa Loviatar tulee raskaaksi tuulenpuuskasta ja synnyttää yhdeksän poikaa, yhdeksän sairautta. Kansanrunoissa hän synnyttää toisinaan myös kymmenennen lapsen, joka on tyttö (esim. ).
Kalevalassa.
Loviatar esiintyy Kalevalan 45:nnessä runossa:
Loviatar ja Louhi.
Kun Elias Lönnrot kokosi "Kalevalan", hän teki Loviattaresta ja Pohjolan emäntä Louhesta kaksi eri hahmoa. Alkuperäisessä kansanrunoudessa nimiä käytetään kuitenkin usein sekaisin, ja joissain runoissa Louhi itse on yhdeksän sairauden äiti.
Louhen ja runoissa esiintyvien Loviattaren eri muotojen välillä on yksi ero: Loviattaren nimi esiintyy vain loitsuissa, joissa taudit manataan takaisin hänen sisäänsä, kun taas Louhen nimi esiintyy myös tarinoissa tai kertovissa runoissa.
Posankka

Posankka on Alvar Gullichsenin suunnittelema, Turun ylioppilaskylän alueella sijaitseva patsas, joka kuvaa kumiankan ja marsipaanipossun risteymää. Patsaan pituus on 7,5 metriä, leveys 4,35 metriä ja korkeus 5 metriä, ja se on valmistettu teräsvahvisteisesta lujitemuovista. Teoksen valmisti nauvolainen muovialan yrittäjä Bjarne Ölander ja alkuperäisen muovauksen teki virolainen kuvanveistäjä Matti Varik.
"Posankka" valmistui vuonna 1999. Valmistuttuaan se lipui vappuna ensin kellumaan Aurajokeen ja siirrettiin myöhemmin nykyiselle paikalleen kylpylähotelli Caribian edustalle, Helsinginkadun varteen. "Posankan" tilasi Pro Cultura -säätiö osana Turun veistoskaupunkihanketta.
Gullichsen kertoo saaneensa idean "Posankasta" nähtyään Warner Brothersin kaupassa Lontoossa suurikokoisia muovisia veistoksia Väiski Vemmelsäärestä ja muista piirroshahmoista.
Joulun aikaan "Posankalle" puetaan päähän tonttulakki. Muutamana vappuna sen päähän on puettu ylioppilaslakki, mutta sen jälkeen lakitus lopetettiin. Partiolaiset huivittivat "Posankan" 19. huhtikuuta 2010 partioviikon kunniaksi.
"Posankan" sisällä on tila, jonne oli aiemmin mahdollista ryömiä patsaan pakaroiden välistä, mutta julkisen taiteen ylläpidosta vastaava Turun museokeskus tukki vuonna 2022 kulun patsaan uumeniin välttääkseen joutumasta korvausvastuuseen siinä tapauksessa, että "Posankka" esimerkiksi syttyisi tuleen. Koska pelkkä verkko ja raskaat kivet eivät estäneet niiden vierittämistä pois, niin 2023 museokeskus vahvisti estettä pulttaamalla kivet yhteen. 
Huhtikuussa 2019 "Posankka" nimettiin Turun viralliseksi kaupunkieläimeksi.
NewsRadio

NewsRadio oli yhdysvaltalainen tilannekomediasarja, joka pyöri alun perin NBC-kanavalla vuosina 1995–1999. Newyorkilaiselle uutisradioasemalle sijoittuneen sarjan hahmoja olivat uutispäällikkö Dave Nelson (Dave Foley), omistaja Jimmy James (Stephen Root), toimittajat Bill McNeal (Phil Hartman), Lisa Miller (Maura Tierney), Catherine Duke (Khandi Alexander) ja Matthew Brock (Andy Dick) sekä sihteeri Beth (Vicki Lewis) ja sähköteknikko Joe Garelli (Joe Rogan).
Sarja ei ollut toivottu menestys ja NBC keskeytti sen vuonna 1998 vain uusiakseen pian sopimuksen ja tuottaakseen vielä yhden kauden. Tekijät kokivat kuitenkin samana vuonna kolauksen näyttelijä Phil Hartmanin kuoltua. Viidennellä ja viimeisellä tuotantokaudella näyttelijäkaarti laajeni Jon Lovitzilla, joka esitti Hartmanin hahmon vanhaa työtoveria Max Louisia. Lovitz oli myös tosielämässä Hartmanin ystävä.
Mick Thomson

Mickael Gordon Thomson (s. 3. marraskuuta 1973) on Slipknot-metalliyhtyeen kitaristi. Thomson on soittanut Slipknotissa vuodesta 1996, ja hänen ensimmäinen virallinen albuminsa yhtyeen riveissä oli vuonna 1999 julkaistu "Slipknot". Ennen Slipknotia Thomson soitti Body Pit -nimisessä yhtyeessä. Ennen ammattimuusikon uraa Thomson toimi kitaranopettajana. 
Thomson on tatuoinut vasempaan kyynärvarteensa tekstin "seven" (), joka tarkoittaa hänen järjestysnumeroaan Slipknotissa.
Soittimet ja välineet.
Kitarat.
Mick Thomson soitti Slipknotin demolevyllä "Mate.Feed.Kill.Repeat." ja "Slipknot"-albumilla Jacksonin King V- ja Dinky-mallisilla kitaroilla. 
Thomson siirtyi "Iowa"-studioalbumin jälkeen soittamaan B.C. Richin Warlock- ja Bich Mick7 -nimikkomalleilla. Hänen B.C. Rich Warlock -kitaransa otelautaan on upotettu kirjaimet HATE (). 
Uuden albumin ja sponsorisopimuksen myötä kitaraksi vaihtui Ibanez MTM1, Thomsonin uusi nimikkomalli. Teksti "seven" on kirjailtu hänen käyttämiensä Ibanez-kitaroiden otelautoihin. 
Kiertueilla Mick Thomson käyttää edelleen myös vanhoja B.C. Rich -kitaroitaan. Thomson on aina käyttänyt kitaroissaan EMG:n mikrofoneja, tallamikrofonina EMG 81:a ja kaulamikrofonina EMG 60:a.
Uusissa Ibanez MTM1 kitaroissa on Seymour Duncan "blackout" aktiivimikrofonit.
Vahvistimet.
Mick Thomson käyttää nykyään Rivera KR-7 -vahvistinta ja Riveran kaiutinkaappeja. KR-7 on Mick Thomsonin nimikkovahvistinmalli ja se perustuu Rivera Knucklehead Reverb -vahvistimeen, jota on muokattu Thomsonin ja valmistaja Paul Riveran vaatimusten mukaiseksi. Etenkin vahvistimen keskiäänialuetta ja alarekisterin taajuuksia on korostettu Slipknotin ja Thomsonin alavireisen kitarasoundin tuottamiseksi.
Muita Mick Thomsonin käyttämiä vahvistimia:
Sitkanpihlaja

Sitkanpihlaja ("Sorbus sitchensis") on pohjoisamerikkalainen pihlajalaji. Se on noin kymmenmetriseksi kasvava puu. Sitkanpihlaja elää Kanadan pohjoisosissa ja Alaskassa. Sen lehdet ovat kerrotut kuten kotipihlajalla, jota se muutenkin suuresti muistuttaa. Marjamaiset epähedelmät ovat punaiset tai oranssinväriset. Kaarnan väri vaihtelee vihreän, harmaan ja ruskean välillä.
Sitkanpihlajan on väitetty parantavan jopa syöpää, mutta toisaalta lajia on pidetty myös myrkyllisenä.
Kumivene

Kumivene on kevytrakenteinen vene, joka koostuu tyypillisesti osittain tai kokonaan ilmalla täytettävistä rakenteista. Kokoontaitettavissa kumiveneissä voi olla täytettävä kuminen tai vastaavasta materiaalista tehty pohja, mutta yleensä vaativampaan käyttöön suunnitelluissa malleissa se on tehty kantavammasta ja kestävämmästä materiaalista, kuten puusta tai metallista. Kumiveneen kantavissa rakenteissa on yleensä useita erillisiä lohkoja, joissa kaikissa on venttiili, josta ne voi tyhjentää ja täyttää. Kumiveneissä voi myös käyttää perämoottoria, jos niiden rakenne on suunniteltu kantamaan sellaisen.
Isommat kumiveneet ovat niin sanottuja jäykkärunkoisia kumiveneitä (, RIB), joiden pohja on tehty jäykästä materiaalista, esimerkiksi lujitemuovista, polyeteenistä tai alumiinista. Jäykkä pohja voidaan rakentaa haluttuun v-muotoon merikelpoisuuden parantamiseksi. RIB-veneeseen voidaan asentaa huomattavan tehokas moottori tai useita moottoreita.
Käyttö.
Kokoontaitettavat kumiveneet ovat tyypillisesti kahdesta viiteen metriä pitkiä. Niiden voimanlähteenä voi olla esimerkiksi 5–50-hevosvoimainen perämoottori. Nopeuden, siirrettävyyden ja vähäisen painon takia niitä voidaan käyttää esimerkiksi:
Kovapohjaisten kumiveneiden pituus vaihtelee kolmesta aina yli kymmeneen metriin. Pienet veneet ovat tyypillisiä apu- ja yhteysveneitä. Isot RIB-veneet ovat yleisiä viranomaiskäytössä, kuten Rajavartiolaitoksella. Ne ovat viime aikoina yleistyneet myös vaativassa vapaa-ajan käytössä.
Vjatšeslav Malakejev

Vjatšeslav Aleksejevitš Malakejev (, s. 26. heinäkuuta 1973 Volgograd, Venäjän SFNT, Neuvostoliitto) on suomalais-venäläinen jalkapallovalmentaja ja entinen jalkapalloilija. Hän oli pelipaikaltaan oikea laitahyökkääjä. 
Malakejevin kasvattajaseura on Rotor Volgograd. Venäjällä pelatessaan hänen seuransa olivat Zvezda Gorodištše sekä Torpedo Volžski, joista jälkimmäisen riveissä Malakejev pelasi parhaimmillaan maan toisella sarjatasolla. Hän siirtyi Suomeen pelaamaan vuonna 1995, liittyen Kakkosessa pelanneeseen Kemin Pallotoverien joukkueeseen. KPT-85:ssä Malakejev pelasi neljän kauden verran ja seura nousi sinä aikana Ykköseen. Kaudeksi 1999 Malakejev siirtyi Myllykosken Palloon -47. Hän ei kuitenkaan koskaan vakiinnuttanut paikkaa MyPan avauskokoonpanossa, tullen 45 ottelustaan 25 kertaa vaihdosta kentälle. Malakejev vietti myös jälkimmäisellä MyPa-kaudellaan aikaa lainalla AC Vantaassa.
Vuonna 2001 Malakejev liittyi Kakkosessa pelanneen FC Viikinkien riveihin. Heti ensimmäisellä kaudellaan hän johdatti Viikingit sarjanousuun, pelaten kauden jokaisessa ottelussa ja tehden 20 maalia. Malakejev oli myös mukana nostamassa Viikinkejä ensimmäistä kertaa seuran historiassa Veikkausliigaan kaudella 2006. Hän lopetti aktiiviuransa vuonna 2009 pelattuaan yli 300 ottelua Suomen kolmella korkeimmalla sarjatasolla. Veikkausliigassa Malakejev pelasi yhteensä 67 ottelua, joissa hän teki 5 maalia.
Malakejev on saavuttanut urallaan MyPan paidassa kaksi Veikkausliiga-pronssia vuosina 1999 ja 2000 sekä futsalin SM-hopeaa Futsal Team Kemi-Tornion riveissä vuonna 2000. Hän on myös ollut usein joukkueensa paras maalintekijä: KPT-85:n kanssa 18 maalillaan vuonna 1996 sekä Viikingeissä yhtäjaksoisesti neljän kauden ajan 2001–2004. Malakejev toimi kausina 2012–2014 entisen seuransa Viikinkien apuvalmentajana.
Mika Peltonen

Mika Otto Matti Peltonen (s. 23. tammikuuta 1956 Tampere) on suomalainen kenraaliluutnantti evp. Hän toimi urallaan muun muassa Puolustusvoimien operaatiopäällikkönä.
Ura.
Peltonen valmistui ylioppilaaksi Harjun yhteiskoulusta vuonna 1976 ja suoritti reserviupseerikoulun vuonna 1977 ja Kadettikoulukurssin 1977–1980. Hän työskenteli opetusupseerina Uudenmaan Jääkäripataljoonassa 1980–1982. Peltonen oli Kadettikoulussa 1982–1987 ja Sotakorkeakoulussa 1987–1989, minkä jälkeen hän työskenteli toimistoupseerina Helsingin sotilasläänin esikunnassa 1989–1991, Sotakorkeakoulun toimistopäällikkönä 1991–1992 ja koulutuspäällikkönä Maanpuolustuskorkeakoulussa 1993.
Vuosina 1993–1994 Peltonen oli pataljoonaupseeri Uudenmaan Jääkäripataljoonassa ja toimi 1994–1995 tasavallan presidentin kolmantena adjutanttina, 1996–2000 toisena adjutanttina ja 2000–2001 ensimmäisenä adjutanttina. Savon prikaatin komentajana Peltonen toimi vuosina 2001–2002 ja jalkaväen tarkastajana 2002–2004. Hän oli apulaismaavoimapäällikkönä vuonna 2005 ja toimi samana vuonna komentajana Althea-operaatiossa Bosnia-Herzegovinassa.
Peltonen toimi vuosina 2006–2007 Maavoimien ja Maavoimien esikunnan suunnittelutehtävissä ja oli vuonna 2008 Maavoimien esikuntapäällikkö ja vuosina 2008–2010 suunnittelupäällikkö.
Vuonna 2011 Peltonen aloitti Puolustusvoimien operaatiopäällikkönä. Tehtävässä Peltonen on vastannut muun muassa puolustusvoimien suorituskykyjen kehittämisestä, puolustusvoimien kansainvälisistä operaatioista sekä puolustusvoimauudistuksen suunnittelusta ja sen toimeenpanosta.
Vuonna 2013 Peltonen toimi Pohjoismaisen sotilasyhteistyön (NORDEFCO) sotilaskomitean puheenjohtajana.
Jarno Kallijärvi

Jarno Kallijärvi (s. 31. toukokuuta 1978 Sundsvall, Ruotsi) on entinen suomalainen jalkapalloilija. Hän oli pelipaikaltaan laitalinkki tai laitapuolustaja.
Kallijärvi on alkujaan on Karihaaran Tenhon kasvatteja. Hän on pelannut myös Kemin Pallotovereissa, Rovaniemen Palloseurassa ja FC Viikingeissä.
Hän on pelannut urallaan yhteensä 54 ottelua Veikkausliigassa Rovaniemen Palloseuran ja FC Viikinkien riveissä. Ykkösessä Kalljärvi on pelannut lähes 200 ottelua ja Kakkosessa 40 ottelua.
Kallijärvi on pelannut myös futsalia voittaen Suomen mestaruuden FT Kemi-Tornion kaudella 2000–2001.
Autobahn (albumi)

Autobahn on saksalaisen Kraftwerk-yhtyeen neljäs studioalbumi, joka julkaistiin vuonna 1974. Levyn nimi on moottoritie saksaksi.
Albumin alun perin yli 22-minuuttisesta nimikappaleesta ”Autobahn” tehtiin singlejulkaisua varten noin kolmen ja puolen minuutin pituinen versio. Single nousi Yhdysvalloissa myyntilistoilla sijalle 25 ja Britanniassa sijoille 8 ja 11 sekä muun muassa Alankomaissa sijalle 12. Kaupallista menestystä oli edeltänyt kolme kokeellista, instrumentaalista albumia, mutta "Autobahnista" tuli yhtyeen läpimurtolevy.
B-puolen ensimmäinen kappale ”Kometenmelodie 1” on epämelodinen, minimalistinen, bassoääniin perustuva kappale. Sitä seuraava ”Kometenmelodie 2” antaa pientä vihjettä yhtyeen tulevasta tyylistä. Kappaleessa on yksinkertainen melodia tasaisen konekompin päällä. Levyn päättää kaksi vuorokaudenaikojen tunnelmia kuvaavaa äänimaisemaa.
Suomessa "Soundi"-lehden päätoimittaja Waldemar Wallenius arvioi levyn tylsäksi ja kömpelöksi yritykseksi tehdä kaupallista musiikkia syntetisaattoreilla, ja ihmetteli sen menestystä Britanniassa.
Brittiläinen ohjaaja ja animaattori Roger Mainwood valmisti vuonna 1979 animaatioyhtiö Halas and Batchelorin palveluksessa ”Autobahn”-kappaleeseen nojaavan runsaan kymmenminuuttisen psykedeelisen animaation.
Tämä on yksi kolmesta Kraftwerkin albumista, jotka valittiin vuonna 2005 hakuteokseen "1001 albumia jotka jokaisen on kuultava edes kerran eläessään". Muut ovat "Trans-Europa Express" (1977) ja "Die Mensch-Maschine" (1978).
Notarikon

Notarikon () on salakirjoitusmenetelmä, jossa jonkin sanan jokainen kirjain vastaa uuden sanan alkukirjainta . Toisessa versiossa käytetään sanan ensimmäistä ja viimeistä kirjainta, tai kahta keskimmäistä kirjainta. Näistä kirjaimista voidaan muodostaa uusia sanoja, joiden ajatellaan olevan kätkettyinä tekstiin. 
Esimerkiksi Jeesuksen ristille oli Johanneksen evankeliumin mukaan kirjoitettu hepreaksi: YSWa HNXRY WMLk HYHWDYm, eli 'Jeesus Nasaretilainen Juutalaisten Kuningas'. Sanojen ensimmäisistä kirjaimista muodostuu jumalan nimi: YHWH, Yahweh eli Jahve.
Sana 'notarikon' tulee latinan sanasta 'notarius', joka merkitsee pikakirjoittajaa. Notarikonia on käytetty kabbalassa etsimään Raamatusta kätkettyjä merkityksiä. Menetelmä on ollut myös okkultistien, etenkin alkemistien suosiossa.
Toinen puoli

Toinen puoli on vuonna 1969 julkaistu kokoelma-albumi, jossa esiintyvät Eero Raittinen ja Kristian.
Kappaleet.
A-puoli
B-puoli
Soittajat.
A1-4 sekä B1, B2 ja B4 Aarno Ranisen orkesteri
A5 The Boys
B3 ja B5 Sten &amp; Stanley
Inn

Inn (, , ) on 510 kilometrin pituinen Tonavan sivujoki, joka virtaa Sveitsin, Itävallan ja Saksan mailla. Se saa alkunsa Sveitsin Alpeilta ja laskee lopulta Tonavaan Passaun kaupungissa Saksassa, Itävallan rajan tuntumassa.
Joki on antanut nimensä muun muassa Oberinntalin ja Unterinntalin laaksoille, Innsbruckin (’Innin silta’) kaupungille, jonka läpi se virtaa, sekä Engadinin laaksolle.
Innjokeen laskee useita Sveitsin, Italian, Saksan ja Itävallan Alpeilta alkunsa saavia sivujokia. Suurin niistä on Salzach, joka yhtyy Inniin Saksan ja Itävallan rajalla, Burghausenin ja Braunau am Innin kaupunkien välillä, noin 60 kilometriä Passaun yläpuolella.
Ylä-Itävallan osavaltiossa on Innviertel-niminen (kirjaimellisesti Inn-neljännes (Ylä-Itävallasta)) hallintoalue.
Frontier Airlines

Frontier Airlines on 1994 perustettu denveriläinen halpalentoyhtiö. Yhtiö lentää Yhdysvalloissa, Meksikossa ja Kanadassa. Yhtiön laivasto koostuu 110 Airbus-koneesta ja sillä on kohteita 60.
Indigo Partners osti Frontier Airlinesin Republic Airways Holdingsilta 3. joulukuuta 2013. Frontierin ilmoitettiin siirtyvän ultrahalpalentoyhtiö-strategiaan.
Laivasto.
Yhtiön laivasto elokuussa 2021:
Laivaston keski-ikä 4,1 vuotta (Elokuu 2021).
Hongkongin kansainvälinen lentoasema

Hongkongin kansainvälinen lentoasema () sijaitsee Hongkongissa Kiinassa. Lentoasema on avattu käyttöön vuonna 1998, ja se on tärkeä kulkuväylä Aasian, Amerikan ja Euroopan välillä. Lentoasema on rakennettu Chek Lap Kokin keinotekoiselle saarelle. Lentoasemalta matkustaa vuosittain noin 45 miljoonaa matkailijaa. Hongkongin kansainvälinen lentoasema on muun muassa Cathay Pacificin, Dragonairin ja Air Hong Kongin kotikenttä.
Lentoasemalle on suunniteltu kolmatta kiitotietä.
Sulfidi

Sulfidit ovat rikin yhdisteitä, joissa rikki on alimmalla hapetusluvullaan –II. Sulfidit ovat joko epäorgaanisia yhdisteitä, joissa on "sulfidi-ioni" (S2−), tai orgaanisia tioeetteriyhdisteitä eli "orgaanisia sulfideja". Tyypillinen epäorgaaninen sulfidi on natriumsulfidi (Na2S). Metallien sulfidit ovat ioniyhdisteitä, mutta epämetallien sulfidit ovat molekyyliyhdisteitä.
Sulfidi-ioni on hyvin vahva emäs, joka ei esiinny edes vahvasti emäksisissä vesiliuoksissa. Vedessä esiintyy vain vetysulfidi-ioni SH−, esimerkiksi natriumsulfidin liuetessa veteen:
 Na2S + H2O → 2Na+ + SH− + OH−
Sulfidi-ionin konjugaattihappo on vetysulfidi-ioni, ja sen konjugaattihappo on rikkivety. Tämän vuoksi veden tai ilmankosteuden kanssa kosketuksiin joutuvat sulfidisuolat haisevat rikkivedylle
Monet metallit muodostavat liukenemattomia sulfideja. Veteen liukenevat lähinnä alkali- ja maa-alkalimetallien sulfidit. Niukkaliukoisia ovat esimerkiksi kadmiumkeltainen (CdS) ja hopean tummumisen aiheuttava hopeasulfidi (Ag2S).
Tioeetterit eli orgaaniset sulfidit nimetään kuten eetterit korvaamalla eetteri-pääte sulfidi-päätteellä. Kemiallisesti ne muistuttavat pääasiassa eettereitä. Yksinkertaisin orgaaninen sulfidi on dimetyylisulfidi. Tioeetteri-termi on kuitenkin sulfidia yksiselitteisempi. Substituenttina olevaa -S-R -ryhmää nimitetään alkyylitioryhmäksi.
Proteiineissa esiintyy disulfidisiltarakenteita, jotka stabiloivat ja pitävät yllä proteiinien kolmiulotteista rakennetta.
Hyrkania

Hyrkania oli muinainen Persian maakunta, joka sijaitsi Kaspianmeren etelärannalla nykyisten Iranin ja Turkmenistanin alueilla. Hyrkania on alueen kreikkalainen nimi, persiaksi sen nimi oli "Varkâna". Antiikin aikana Kaspianmerta kutsuttiin myös nimellä Hyrkanianmeri.
Hyrkaniasta tuli osa Persian valtakuntaa Kyyros Suuren ja Kambyseksen aikana noin 559-520 eaa. Hyrkaniaa hallitsi satraappi, jonka pääkaupunki oli Zadrakarta, joka ehkä on nykyinen Sârî. Persian valtakauden aikana Hyrkaniaan rakennettiin muuri, jonka tarkoituksena ehkä oli suojella Hyrkaniaa Keski-Aasiasta päin tulevilta ihmisiltä.
Noin 336-323 Hyrkania joutui Makedonian kuninkaan Aleksanteri Suuren alaisuuteen. Myöhemmin Hyrkania oli seleukidien hallitsema.
Nitriilit

Nitriilit ovat orgaanisia yhdisteitä, joissa funktionaalisena ryhmänä on syano- eli nitriiliryhmä (-C≡N) ja niitä voidaan pitää vetysyanidin orgaanisina johdannaisina. Nitriiliryhmässä hiili ja typpiatomi ovat kiinnittyneet toisiinsa kolmoissidoksella. 
Syanidi-ioni on negatiivisesti varautunut ioni, jonka kaava on CN−. Se on vesiliukoinen ja myrkyllinen. Syanidit ovat syaanivetyhapon (HCN) epäorgaanisia suoloja. Syanidi voi toimia myös lähtevänä ryhmänä, kuten syanohydriineissä, jolloin hydrolyysituotteet ovat myrkyllisiä, esimerkkinä amygdaliini. Sen sijaan nitriileissä syaaniryhmän hiili on kiinnittynyt toiseen hiileen, ja jos se ei irtoa, yhdiste ei ole myrkyllinen.
Nitriilien valmistus.
Nitriilejä voidaan valmistaa seuraavasti:
Nitriilien reaktioita.
Nitriilejä voidaan muun muassa hydrolysoida karboksyylihapoksi tai hydrata amiineiksi.
MikroMikko

MikroMikko oli Nokia Datan 1980-luvulta alkaen valmistama, lähinnä yrityskäyttöön tarkoitettu pöytätietokonemallisto, johon kuului useita eri konemalleja. Koneiden suunnittelussa kiinnitettiin erityistä huomiota hyvään ergonomiaan.
Sarjan ensimmäinen konemalli MikroMikko 1 julkistettiin Mikon nimipäivänä 29. syyskuuta 1981. MikroMikkoja valmistettiin vuonna 1985 avatussa Kilon tietokonetehtaassa.
Vuonna 1991 Nokia Data myytiin ICL:lle, mutta MikroMikko säilyi ICL:n ja myöhemmin Fujitsun tuotemerkkinä. 
Fujitsu valmisti tietokoneet Espoon Kilon tehtaalla ja osan malleista Saksassa. Suomen markkinoille laitteet nimettiin MikroMikoiksi. Kansainvälisesti koneet oli nimetty Fujitsuiksi. Loppuvaiheissa niminä olivat ammattikäyttöön ErgoPro ja kotikäyttöön Indiana.
Nimi.
Nokia valmisti tietokoneita nimillä "Mikko" ja "MikroMikko". Nimi syntyi yhdistämällä sanojen "micro computer" ensimmäiset tavut, jolloin sanaksi tuli Micco, suomennettuna Mikko.
Työasemat.
MikroMikko 1.
Keuruun Tiedetilan tietokonemuseon esittely MikroMikko 1:stä 
MikroMikko 1 myyntikampanjatiedote
MikroMikko 4 m330.
Verkkojärjestelmien massamuistiton työasema
MikroMikko 4 m326SX.
Työasema tekstinkäsittelyyn ja taulukkolaskentaan
MikroMikko 4 m336SX.
Työasema graafiseen käyttöympäristöön
MikroMikko 4 m346.
Tehokas työasema tai pienten verkkojen palvelin
MikroMikko 4 m356.
Työasema vaativaan käyttöön, pienten verkkojen palvelin
MikroMikko 4 m436SX.
Työasema vaativaan käyttöön, pienten ja keskisuurten verkkojen palvelin
MikroMikko 4 m348.
Peruspalvelin, erikoistyöasema
MikroMikko 4 m458.
Suurten verkkojen palvelin, erikoistyöasema
Tiimi-työryhmäjärjestelmä.
Tiimi-työryhmäjärjestelmä oli MikroMikko-työasemista ja -palvelimista koostuva lähiverkko, joka 1980-luvun lopulla oli paljon käytetty. Palvelimina toimivat Nokian MPS-10-koneet. Työasemina käytettiin MikroMikko 3TT- ja PääteMikko-koneita. Ohjelmistopuolella oli tarjolla ainakin SQL/DMS-tiedonhallintajärjestelmä ja NOSS-dokumentinhallintajärjestelmä.
Breed

"Breed" on grunge yhtye Nirvanan kappale, joka julkaistiin yhtyeen "Nevermind"-albumilla. Kappale on albumin neljäs raita. Kappaleen on sanoittanut yhtyeen solisti Kurt Cobain ja säveltänyt koko yhtye. Kappaleen alkuperäinen nimi on "Imodium". Cobain sai idean kappaleen tekoon, kun Nirvana oli Euroopan kiertueella vuonna 1989 Tad-yhtyeen kanssa, jonka solisti Tad Toyle kärsi ruoansulatusongelmista.
Kappale on peleissä "MotorStorm" ja "Major League Baseball 2K7". Kappale aloittaa elokuvan "Shoot 'Em Up". Kun Jim Carrey vieraili ohjelmassa Late Night with Conan O'Brien promotoimassa elokuvaansa Numero 23, ohjelman bändi The Max Weinberg 7 soitti kappaletta ja Carrey lauloi alkusanat "I don't care if it's old".
Forsti

Forsti on metsätieteiden opiskelija, metsäylioppilas, viralliselta nimeltään maatalous- ja metsätieteiden ylioppilas (lyhennetään "maat. ja metsät. yo"). Forsteja opiskelee sekä Helsingin että Itä-Suomen yliopistossa Joensuun kampuksella. Kun forstit valmistuvat maistereiksi, yliopistot myöntävät heille oikeuden metsänhoitajan arvonimeen.
Itä-Suomen yliopiston ensimmäisen vuoden metsätieteiden opiskelijoita kutsutaan Torsteiksi aina Forstikasteeseen asti.
Järjestöt.
Yliopiston metsätieteiden opiskelijoiden pitkäaikaisia ainejärjestöjä ovat Metsäylioppilaat ry ja Joensuun Metsäylioppilaat ry.
Metsäylioppilaat ry:n historia ulottuu vuoteen 1909, jolloin se aloitti toimintansa nimellä Ylioppilasyhdistys Metsämiehet. Nykyiseen muotoon yhdistys vaihtoi nimensä vuonna 1956.
Forstiliivi on forstien käyttämä juhla-asu. Sen edeltäjä forstitakki otettiin käyttöön 1950-luvulla ja nykyiseen forstiliiviin siirryttiin syksyllä 1964. Forstihuuto on Helsingin metsäylioppilaiden virallinen ainejärjestölehti, joka ilmestyy vähintään neljä kertaa vuodessa.
Joensuun Metsäylioppilaat ry (JMYO) on Itä-Suomen yliopiston metsätieteen opiskelijoiden ainejärjestö, joka on perustettu vuonna 1982. Yhdistyksen tarkoituksena on kehittää Itä-Suomen yliopistossa, Joensuun kampuksella metsätieteiden opetusta ja tutkimusta, ajaa metsätieteiden opiskelijoiden yhteisiä etuja sekä edistää jäsentensä metsäalan, kulttuurin ja ruumiinkulttuurin harrastuksia. Yhdistys tekee esityksiä ja aloitteita, harrastaa julkaisutoimintaa sekä järjestää esitelmä- ja keskustelutilaisuuksia, opintoretkiä ja urheilutilaisuuksia sekä pitää yhteyttä akateemisiin järjestöihin, metsäammattilaispiireihin ja alaa lähellä oleviin koti- ja ulkomaisiin järjestöihin. Tunnetuimpia tapahtumia ovat Forstikaste, Joensuun Vappusoudut ja Räkäposkella.
Kuusikauppa.
Metsäylioppilaiden Kuusikauppa on jo vuosikymmenten ajan toimittanut joulukuusia Helsingin ja lähiseutujen yrityksille ja yhteisöille. Myös toreilta löytyy joulun aikaan Metsäylioppilaiden Kuusikaupan myyntipisteitä. Perinteisiin kuuluu myös vuodesta 1963 alkaen vuosittainen joulukuusen luovuttaminen Tasavallan Presidentille.
Rapper’s Delight

Rapper’s Delight on yhdysvaltalaisen rap-yhtyeen Sugarhill Gangin suurin hitti. "Rapper’s Delight" julkaistiin syyskuussa 1979 pitkänä versiona ja menestyi R&amp;B-radiokanavilla, jonka jälkeen kappaleesta julkaistiin lyhyempiä versioita radiosoittoa varten. "Rapper’s Delight" oli ensimmäinen rap-kappale, joka nousi pop-listoille nousemalle "Billboardin" Hot 100 -listalle sijalle 36.
Singles (Nirvanan albumi)

Singles on amerikkalaisen grunge-yhtye Nirvanan vuonna 1995 julkaistu box-set, joka sisältää yhtyeen singlet bändin kahdesta suosituimmasta albumista. Box-Set julkaistiin vuosi sen jälkeen kuin yhtyeen solisti Kurt Cobain kuoli.
Albumi sisältää kuusi cd:tä. Singlet Nevermind-albumilta ovat Smells Like Teen Spirit, Come As You Are, In Bloom ja Lithium. In Uteron singlet ovat Heart-Shaped Box ja All Apologies. Albumi ei sisällä yhtyeen Pennyroyal Tea -singleä
Pitot-putki

Pitot-putki on mittalaite, jolla mitataan virtauksen paikallista nopeutta paine-eron avulla. Mittaustilanteessa putki asetetaan kohtisuoraan virtausta vasten. Sen keksi Henri Pitot (1695–1771), joka mittasi Seine-joen virtausnopeutta taivutetun lasiputken avulla. Etenkin lentokoneissa, pitot-putket ovat tärkeässä roolissa, koska ne mittaavat koneen ilmanopeutta. Sääolot ja korkea lentokorkeus saattavat johtaa pitot-putkien jäätymiseen, joka aiheuttaa sen, että ilmanopeutta ei voida enää mitata ja järjestelmä antaa väärän nopeuden. Tämä voi johtaa väärinkäsityksiin ohjaamossa. Tämän vuoksi pitot-putkea lämmitetään lennon aikana.
Nopeuden määritys putken avulla.
Stagnaatiopaine formula_1 on staattisen paineen formula_2 ja dynaamisen paineen formula_3 summa. Stagnaatiopaine mitataan pitot-putken aukon kohdalta, jossa siis on virtauksen stagnaatiopiste. Staattinen paine sen sijaan on "häiriötön" paine, joka mitataan sellaisesta kohdasta virtausta, jossa ei ole pitot-putkea tai muita esteitä.
Mikäli virtaus on puristumatonta (Machin luku on pieni), niin voidaan käyttää Bernoullin yhtälöä. Eli tarkastellaan virtauksen tietyn virtaviivan kahta eri kohtaa: stagnaatio- ja staattisen paineen mittauspistettä, jotka ovat kummatkin samalla korkeudella (formula_4)
formula_5.
Koska stagnaatiopisteessä nopeus formula_6 on nolla ja mittauspisteiden korkeudet samat, niin saadaan yhtälö supistettua muotoon
formula_7.
Paine-ero on formula_8, nyt yhtälöstä saadaan nopeus:
formula_9
missä formula_10 on nopeus [m/s],
formula_11 on ilman tiheys [kg/m3] (se on suuruusluokkaa 1,2 kg/m3, mutta riippuu lämpötilasta ja ilmanpaineesta),
formula_12 on dynaaminen paine,
formula_13 on stagnaatiopaine ja
formula_14 on staattinen paine.
Yllä olevan Pitot'n kaavan loi Henri Pitot vuonna 1732.
Käyttö.
Pitot-putkea käytetään lentokoneissa, tuulitunneleissa, mittalaitteissa, tilavuus- ja massavirtamittauksissa kuten ilmanvaihtokanavan ilmamäärämittauksessa.
Iskender-kebab

Iskender-kebab on yksi kebabin monista alalajeista. Siihen kuuluu yleensä pitaleipäpaloja, jogurttia, tomaattikastiketta ja kebablihaa. Alkuperäiseen Iskenderiin ei kuitenkaan kuulu riisi tai vihannekset, eikä sen kanssa juoda limonadia, kuten Euroopassa yleensä tapana on. Ruuan kanssa nautitaan perinteisesti rypälemehua. Lisäksi sen kanssa tavataan syödä rapeita leivänpaloja. Perinteisen Iskender-annoksen päälle laitetaan tomaattikastiketta ja jogurttia. Annos viimeistellään kaatamalla sen päälle kuumaa voita. Suomeen kebab ja Iskender tulivat 1980-luvulla.
Iskender-kebab on nimetty keksijänsä, 1800-luvun lopulla Bursassa Kayhanin naapurustossa, Turkin luoteisosissa asuneen İskender Efendin (suom. "Aleksanteri-herra") mukaan. Hän kehitti ruuan basaarin työntekijöille. Legendan mukaan kebabin nostamisella pystyyn haluttiin välttää rasvan tippumista hiilille ja estää siten sen savuamista.
Iskender Efendin jälkeläisillä, Iskenderoğlun suvulla (sukunimi tarkoittaa ’Iskenderin poikaa’) on useita ravintoloita Bursassa. He omistavat myös ruokalajin tavaramerkin. Tämän johdosta annos tunnetaan Turkissa laajemmalti myös nimellä ”Bursa kebap”.
Yksi tunnetuimmista suvun ravintoloista on pieni ravintola Bursan keskustassa. Se on toiminut jo vuodesta 1932. Ravintolaan mahtuu sisälle vain 30 asiakasta, mutta siellä vierailee päivittäin satoja ihmisiä. Siksi sen ulkopuolella on lähes aina jonoa.
Quim Monzó

Quim Monzó (s. 24. maaliskuuta 1952 Barcelona) on katalonialainen kirjailija, kääntäjä ja toimittaja.
Quim Monzó on syntynyt Barcelonassa vuonna 1952. 1970-luvun alussa hän alkoi kirjoittaa ironiaa pursuavia artikkeleita ja novelleja ja oli "Tele/eXprés"-lehtien kirjeenvaihtajana Vietnamissa, Kambodžassa, Pohjois-Irlannissa ja Afrikassa. Vuonna 1982 hän asui jonkin aikaa New Yorkissa stipendiaattina. Monzó on kirjoittanut ja julkaissut hyvinkin paljon novelleja, kertomuksia ja artikkelikokoelmia, josta hän on voittanut monta kirjallisuuspalkintoa. Yhdessä Cuca Canalsin kanssa hän kirjoitti Bigas Lunan "Kinkkua, kinkkua" -elokuvan käsikirjoituksen ja Jérôme Savaryn kanssa "El tango de Don Joan"in.
1990-luvulla Catalunya Ràdion ja Katalonian TV3:n kanssa tehdyn työn johdosta hän on Katalonian suosituimpia nykykirjailijoita.
Vuonna 1993 Like julkaisi Anu Partasen suomentaman "La magnitud de la tragèdia"n nimellä "Koskettava murhenäytelmä". 
Muuta.
Omien kirjoitusten ohella Monzó on kääntänyt valtavan määrän muiden kirjailijoiden tuotantoa, esimerkiksi Truman Capote, J.D. Salinger, Ray Bradbury, Thomas Hardy, Harvey Fierstein, Ernest Hemingway, John Barth, Roald Dahl, Mary Shelley, Javier Tomeo, Arthur Miller ja Eric Bogosian.
Ikaris

Ikaris on Marvel-kustantamon supersankari ja ikuisten rodun edustaja. Ikariksen ensiesiintyminen tapahtui "Eternals"-lehden numerossa 1 (1976). Hahmon loi Jack Kirby.
Historia.
Ikaris syntyi 20 000 vuotta sitten Polariassa, joka tunnetaan nykyään Siperiana. Ikaris on kuuluu ikuisten rotuun. Hänen vanhempansa olivat ikuiset nimeltään Tulayn ja Virako. Ikariksen äiti, Tulayn kuoli pojan ollessa vasta 300-vuotias.
Ikaruksen todellinen nimi on arvoitus. Todellisen nimensä Ikaris valitsi pojalleen tapahtuneen onnettomuuden vuoksi. Satoja vuosia sitten, taistellessaan muinaisessa Kreikassa deviaaneja vastaan, Ikaris tapasi kuolevaisen naisen, jolle siitti pojan, Ikaruksen. Ikarus rakasti lentämistä isänsä kanssa korkealla taivailla.
Tuohon aikaan ikuiset rakensivat Ikarukselle mekaaniset siivet, joilla poika pystyi lentämään omin päin. Ikariksen taistellessa deviaaneja vastaan, nuori Ikarus lensi liian korkealle siipiensä kanssa ja menettää tajuntansa yläilmakehän hapenpuutteen vuoksi. Niin Ikarus putosi kuolemaansa. Ikaris suri raskaasti poikaansa ja otti nimekseen Ikaris poikansa muistoksi.
Celestiaalien tehdessä toisen ristiretkensä Maahan, olennot upottivat Lemurian mantereen turmeltuneiden deviaanien vuoksi. Ikarus toimi tällöin ihmisten hyväksi, ohjaten heitä turvaan valtavan katastrofin tieltä. Tarinat muovautuivat aikojen saatossa ja ihmiset muistivat Ikaruksen myöhemmin lintuna. Niin Marvel-universumissa Nooan maata etsivä kyyhkynen oli todellisuudessa Ikaris.
Titus Bramble

Titus Malachi Bramble (s. 21. heinäkuuta 1981 Ipswich) on englantilainen jalkapalloilija, joka edustaa Englannin Valioliigassa pelaavaa Sunderlandia. Hän on pelipaikaltaan puolustaja.
Uransa Ipswichissä vuonna 1998 aloittanut Bramble siirtyi Newcastleen 7 miljoonalla punnalla heinäkuussa 2002. Hän on myös pelannut kaksi ottelua lainalla Colchester Unitedissa. Kesäkuussa 2007 Bramble siirtyi kolmivuotisella sopimuksella Wiganiin.
185-senttinen Bramble on pelannut Englannin alle 21-vuotiaiden jalkapallomaajoukkuessa 9 ottelua, joissa hän on tehnyt yhden maalin.
Bramble on noussut useasti otsikoihin autolla hurjastelullaan, vuonna 2002 Newcastle jopa hyllytti hänet seitsemäksi viikoksi joukkueesta hurjastelun vuoksi.
22. syyskuuta 2010 Bramble pidätettiin raiskausepäilyjen takia. Hänet kuitenkin vapautettiin ilman syytteitä. Sen sijaan hänen veljensä, jalkapalloilija Tesfaye Bramble todettiin vuonna 2011 syylliseksi raiskaukseen ja tuomittiin neljän ja puolen vuoden vankeuteen.
Fsck

fsck on järjestelmän ylläpidon työkaluohjelma Unixin kaltaisissa käyttöjärjestelmissä. Sen tarkoituksena on selvittää tiedostojärjestelmän eheys. Lyhenne tulee sanoista "file system check" tai "file system consistency check".
Useimmiten fsck ajetaan järjestelmän käynnistyksen yhteydessä, jos tietokonetta ei ole sammutettu oikealla tavalla (esimerkiksi virtakatkon tai kaatumisen johdosta) ja tiedostojärjestelmiä ei irrotettu (umount) oikealla tavalla. Lisäksi fsck ajetaan tyypillisesti tietyn käyttökertamäärän välein. Useimmiten fsck toimii täysin ilman käyttäjän vuorovaikutusta, mutta vaikeissa tilanteissa fsck joutuu kysymään käyttäjältä toimenpiteitä.
fsck:n tekemät toiminnot riippuvat tiedostojärjestelmän tyypistä. Useimmiten tärkeimpänä tehtävänä on vaurioituneen superblockin korvaus; mikäli superblock on käyttökelvoton, levyä ei voi käyttää, mutta superblockista on automaattisesti tallennettu varmuuskopioita jotka fsck voi palauttaa. Journaloivat tiedostojärjestelmät on suunniteltu siten, että fsck:lle ei jää kovin monia tehtäviä.
Hakemiston rikkoontuessa tiedoston nimeä ei löydy. Tällöin fsck siirtää löytyneen rikkoontuneen tiedoston tiedostojärjestelmän juureen lost+found-kansioon ja nimeää sen siellä inode-numeron mukaan. lost+found luodaan yleensä jo tiedostojärjestelmää luotaessa, jotta sille ei tarvitse varata tilaa levyn ollessa rikki.
Unix-käyttäjien slangissa fsckiä käytetään joskus kirosanana, koska fsck-ohjelmaan törmää useimmiten vaikeissa ongelmatilanteissa, ja nimi muistuttaa erästä englannin kielen kirosanaa.
Microsoft Windows-järjestelmissä vastaava työkalu on nimeltään ScanDisk (vanhemmissa Windows- ja DOS-versioissa chkdsk).
Ongelmat.
fsck:n käytössä on useita ongelmia:
Taake

Taake on vuonna 1993 perustettu norjalainen black metal -yhtye, joka tunnettiin myös aikaisemmin nimellä Thule. Yhtye on "Ørjan" "Hoest" "Stedjebergin" sooloprojekti, jossa on kuitenkin vieraillut eri soittajia mm. Carpathian Forestista ja Gaahlskaggista.
Taake on levyttänyt viisi täyspitkää studioalbumia uransa aikana. Yhtyeen nimi tulee norjankielisestä sanasta "tåke", joka tarkoittaa sumua. Taaken sanoitukset on kirjoitettu ja laulettu Bergenin murteella; albumien kotelolehdissä ne on kirjoitettu riimuilla.
Yleisesti yhtyeen pääteoksiin kuuluu niin sanottu "Nattestid... Bjoergvin... Doedskvad" -trilogia, vuonna 2008 ilmestynyt nimikkoalbumi "Taake" ja 2011 ilmestynyt "Noregs Vaapen". Sanoitusten aiheena ovat kuolema, paholainen ja seitsemän vuorta, jotka ympäröivät Bergeniä (vanh. "Bjørgvin", murteella "Bjoergvin").
”Aitoa” norjalaista black metalia?
Yhtye käyttää musiikistaan termiä "True Norwegian Black Metal" (tai "Helnorsk Svartmetall"), joka viittaa "aitoon" norjalaiseen black metaliin. Termiä on käyttänyt myös yhtyeet kuten Darkthrone ja Gorgoroth varhaisissa tuotoksissaan, kun sanoitukset olivat vielä norjankielelisiä, joka näin ollen leimasi yhtyeet "aidoiksi".
Taaken johtohahmo "Hoest" kertoo myös Contraband Candyn haastattelussa kritisoivansa modernia black metalia erityisesti sen "kansainvälisyyden" takia. Hän kritisoi yhtyeiden fanikuuliaisuutta ja englannin kielen käyttöä sanoituksissa, mihin myös suurin osa norjalaisista yhtyeistä on sortunut. Hänen mielestään black metalin tulisi olla negatiivinen ja underground-tyylinen konsepti, johon ei kuulu yhtyeiden rahallinen menestys, maineen haaliminen eikä median kanssa työskentely; Hoest itse esiintyy harvoin mediassa, ja silloinkin hän painottaa juuri näitä seikkoja ja haastattelut jäävät muilta osin suppeiksi.
Kohut.
Vuonna 2006 Hoest sai vankilatuomion pahoinpitelystä.
Maaliskuussa 2007 Hoest esiintyi Essenissä Saksassa hakaristi rintaan maalattuna. Saksassa hakaristin (ja monien muiden natsiymbolien) julkinen esittäminen on laitonta (§ 86a StGB). Tämän välikohtauksen johdosta loput Saksan-konsertit peruttiin. Jälkeenpäin Hoest on sanonut, että Taake ei ole poliittinen natsibändi.
Taake oli ehdolla vuoden 2012 Spellemannprisen-palkinnon saajaksi kategoriassa "paras metallialbumi". Ehdokasvalinta kohtasi kritiikkiä, koska ehdokaskappaleessa "Orkan" albumilta "Noregs vaapen" lauletaan "til Helvete med Muhammed og Muhammedanerne" (suom. "helvettiin Muhammad ja muslimit"). Lisäksi ehdokkuus oli ajankohdaltaan lähellä äärioikeistolaisen Anders Behring Breivikin Oslossa ja Utøyan saarella tekemiä terrori-iskuja, joissa kuoli 77 ihmistä.
Diskografia.
EP:t
Juurrutushormoni

Juurrutushormoni on hormoni, jota käytetään kasvien pistokkaiden juurien muodostumisen edistämiseen. Nykyisin käytetään sekä kasvien omia luontaisia kasvihormoneita että synteettisiä hormoneita, kuten luontaista tai synteettistä auksiinia. Versojen kärjissä syntyvä auksiini saa kasvin solut laajenemaan ja jakautumaan. Luonnosta kerätty auksiini säilyy käyttökelpoisena vain lyhyen ajan. Tästä syystä on alettu valmistamaan synteettisiä auksiinivalmisteita, joita ovat IBA (indolyyli-3-voihappo) sekä NAA (naftaleenietikkahappo). Ne säilyvät paremmin kuin luonnon auksiini, mutta liukenevat veteen huonosti. Apuliuottimeksi tarvitaan alkoholia, mikä on kallista, tai näiden happojen kaliumsuoloja (KIBA ja KNA).
Hormonia voidaan käyttää monella tapaa: pistokas kastetaan nopeasti voimakkaaseen hormoniliuokseen ennen multaan pistämistä, pistokkaita pidetään useita tunteja laimeassa liuoksessa, tai keskivahvaa liuosta ruiskutetaan kasvin lehdille.
Hormonien liian lyhyt vaikutusaika kasvilla on tehoton kun taas liian pitkässä kestossa on yliannostuksen riski. Suurina määrinä kasvuhormonit ovat kasville myrkyllisiä.
Hormonin vaikutus on pohjalämmön ohella merkittävä juurien muodostumiseen. 
Juurrutushormoni ei ole yleensä puutarhamyymälöiden hyllytavaraa.
Autumn Aurora

Autumn Aurora on ukrainalaisen black metal -yhtyeen Drudkhin toinen studioalbumi, joka julkaistiin 1. helmikuuta 2004. Musiikillisesti se on selkeämpi ja syntetisaattoripainotteisempi levy kuin yksikään muu yhtyeen tuotos. Albumin kannesta on ainakin kolme eri versiota: CD-, C-kasetti- ja vinyyliversioissa on kaikissa omat kantensa.
"Autumn Aurora" on konseptialbumi, jonka teemana on kesän vaihtuminen syksyn ruskaan ja ensilumen tuloon.
”Weird Al” Yankovic

”Weird Al” Yankovic, oikealta nimeltään Alfred Matthew Yankovic (s. 23. lokakuuta 1959 Downey, Kalifornia, Yhdysvallat), on yhdysvaltalainen muusikko, joka tunnetaan pophittien parodiaversioista ja harmonikansoitosta.
Elämä ja ura.
Yankovic alkoi ottaa harmonikkatunteja kuusivuotiaana. Hän menestyi koulussa erinomaisesti: hän aloitti lastentarhan etuajassa, hyppäsi toisen luokan yli ja oli luokkansa priimus.
Valmistuttuaan lukiosta Yankovic kävi Kalifornian polyteknistä osavaltionyliopistoa ja luki arkkitehdin tutkinnon. Hän teki jo tuolloin parodialauluja ja pääsi esiintymään "Dr. Demento Show" -ohjelmaan. Yankovicin ensimmäinen singlejulkaisu oli parodialaulu ”My Bologna”.
Yankovic alkoi tehdä kiertueita vuonna 1981. Vuonna 1984 julkaistun albumin "”Weird Al” Yankovic in 3-D" singlet ”Eat It” ja ”Like a Surgeon” tekivät Yankovicistä tunnetun. Yankovic on jatkanut parodia-albumien tekemistä sen jälkeenkin. Hän on hankkinut parodioilleen luvat kappaleiden alkuperäisiltä esittäjiltä.
Yankovic meni naimisiin vuonna 2001, ja pariskunnalle syntyi tytär.
Yankovicista kertova elämäkertaelokuva "Weird: The ”Weird Al” Yankovic Story" julkaistiin vuonna 2022. Pääosaa näyttelee Daniel Radcliffe, ja elokuvan ohjasi Eric Appel.
Tunnustukset.
Yankovic on voittanut viisi Grammy-palkintoa. Hänen levytyksensä ovat myyneet 28 kulta- ja platinalevyä.
Kalle Parviainen

Kalle Parviainen (s. 3. lokakuuta 1982 Kuopio) on suomalainen jalkapalloilija, joka edusti Veikkausliigassa Kuopion Palloseuraa, Valkeakosken Hakaa ja FC Interiä. 185 senttimetriä pitkä Parviainen aloitti uransa keskikentällä, mutta pelipaikka muuttui sittemmin hyökkääjän kautta keskuspuolustajaksi.
Parviainen siirtyi Valkeakosken Hakaan kaudeksi 2006 Kuopion Palloseurasta, jossa hän oli edellisellä kaudella ollut joukkueensa paras maalintekijä tehtyään 26 Veikkausliigaottelussa 11 maalia. Veikkausliigassa Parviainen pelasi ensi kerran kaudella 2001 KuPS:n riveissä, jolloin hänet valittiin myös vuoden liigatulokkaaksi. Kaudeksi 2011 Parviainen siirtyi FC Interiin mutta loukkaantumisten vuoksi hän ei juurikaan pelannut, ja kauden 2013 lopuksi hän ilmoitti päättävänsä pelaajauransa. Kaikkiaan Parviainen pelasi Veikkausliigassa 160 ottelua ja teki niissä 22 maalia.
Ainoan A-maaottelunsa Parviainen pelasi Suomen maajoukkueessa 29. toukokuuta 2010 harjoitusottelussa Puolaa vastaan.
The Swan Road

The Swan Road (ukr. Лебединий шлях "Lebedinij Šljah") on ukrainalaisen black metal -yhtyeen Drudkhin kolmas studioalbumi, joka julkaistiin 13. maaliskuuta 2005. Se on musiikillisesti yhtyeen aggressiivisin ja nopeatempoisin albumi johtuen entistä särisevimmistä kitaroista ja rumpalin lisääntyneestä blast beatin käytöstä. Lisäksi albumi on synkempi kuin muut Drudkhin levyt verratessa esimerkiksi Autumn Auroran iloisempaan tunnelmaan. The Swan Roadin sanoitukset ovat kaikki ukrainalaisen runoilijan Taras Ševtšenkon teoksia.
Shadows Fall

Shadows Fall on vuonna 1995 perustettu metalcore -yhtye Massachusettsista, Yhdysvalloista. 
Muuta.
Shadows Fall esiintyi The Black Crusade -kiertueen kanssa Suomessa 13. ja 14.12. 2007. Muut esiintyjät olivat Machine Head, Arch Enemy, DragonForce ja Trivium.
Shadows Fallin kappale The Light That Blinds on julkaistu pelissä Guitar Hero 2
Suomen Cup (jääkiekko)

Jääkiekossa on pelattu Suomen Cupia vuosina 1955–1958, 1964–1971 ja 2017–2022. Eniten mestaruuksia on voittanut Imatran Ketterä, joka on juhlinut Suomen Cupin voittoa kolmesti.
Cup palasi kilpailuohjelmaan syksyllä 2017. Siihen osallistuivat kaikki Mestistä ja Suomi-sarjaa pelaavat seurat sekä 27 II-divisioonan seuraa eli yhteensä 54 joukkuetta.
Joitain tapahtumia.
Vuonna 1955 8.3. pelattiin cupin välierät, joista finaaliin selvisivät Ilves kaatamalla HJK:n 3–5 ja TPS kukistamalla Hämeenlinnan Tarmon jatkoajan jälkeen 6–7. 13.3. TPS kukisti finaalissa Ilveksen lukemin 1–4 (0–1, 0–1, 1–2) Matti Sundelinin, Risto Aaltosen, Rainer Schreyn ja Aki Salosen maaleilla. Ilveksen ainokaisen teki 3. erässä Räshid Hakimsan. TPS oli mennyt 0–2 johtoon, kun Ilves kavensi, mutta TPS karkasi kuitenkin voittoon.
Vuonna 1957 Tappara voitti Suomen Cupin kukistettuaan loppuottelussa paikallisvastustaja Tampereen Pallo-Veikot murskaluvuin 8–0. Tappara oli toki joutunut tiukoillekin kauden Suomen Cupissa, sillä maaliskuussa se oli voittanut TK-V:n koulukadun keinojäällä ainoastaan 4–3, koska joukkueen parhaimmisto oli samaan aikaan MM-kisoissa Moskovassa.
Vuonna 1956 TPS onnistui ensimmäisenä suomalaisena jääkiekkojoukkueena voittamaan tuplamestaruuden: Suomen mestaruus ja Suomen Cup -mestaruus samana vuonna.
Mestis-kaudella 2018–2019 Ketterä onnistui voittamaan Mestis-mestaruuden ja Suomen Cupin.
Vuonna 2019 Ketterä voitti Suomen Cupin toisen kerran peräkkäin kaataen Cup-finaalissa SaPKon Hartwall Arenalla lukemin 4-1. Näin TPS ja Ketterä ovat ainoat joukkueet, jotka ovat voittaneet Suomen Cupin kahtena peräkkäisenä kautena.
Vuonna 2020 cupia ei järjestetty koronaviruspandemian vuoksi. Seuraavana vuonna Ketterä voitti cupin kolmannen kerran.
Toistaiseksi viimeinen Suomen Cup pelattiin vuonna 2022, jolloin Kiekko-Espoo voitti finaalissa IPK:n. Vuoden 2023 kilpailu peruttiin useiden joukkueiden peruttua osallistumisensa, eikä cupia pelattu myöskään seuraavalla kaudella.
Lalibela

Lalibela on kaupunki pohjoisessa Etiopiassa, Amharan osavaltiossa. Vuonna 2012 siellä oli 21 343 asukasta. Kaupunki sijaitsee noin 2 500 metrin korkeudessa. Siellä on lentokenttä ja säännöllinen lentoyhteys Bahir Dariin, Gondariin ja Aksumiin sekä maan pääkaupunkiin Addis Abebaan, jonne matkaa kertyy maanteitse noin 700 kilometriä. 
Kalliokirkot.
Lalibela on pyhä kaupunki ja pyhiinvaelluskohde. Se on tunnettu basalttikiveen hakatuista kirkoistaan ja kappeleistaan, jotka ovat Unescon maailmanperintökohde. Kallioon kaiverrettuja suojelukohteita on 11 kappaletta. Kirkoista neljän seinät on hakattu kokonaan irti kalliosta. Kirkot ovat arkeologisten todisteiden perusteella rakennettu viidessä vaiheessa 700–1200-lukujen aikana.
Kirkot jaetaan kahteen, Jordanjoen pohjois- ja eteläpuoliseen ryhmään.
Fasil Ghebbi

Fasil Ghebbi on vanha linnoituskaupunki nykyisen Gondarin kaupungin alueella Etiopiassa. Se rakennettiin 1500- ja 1600-lukujen aikana Etiopian hallitsijan sadekauden asuinpaikaksi. Fasil Ghebbi kuuluu nykyään Unescon maailmanperintöluetteloon.
Kaupunki sijaitsee 2 208 metrin korkeudessa ja sitä ympäröi 900 metriä pikä muuri. Siellä sijaitsee palatseja, kirkkoja, luostareita ja useita julkisia sekä yksityisiä rakennuksia. Kaupungin arkkitehtuuri on sekoitus hindu-, arabi- ja jesuuittojen tuomaa barokkivaikutusta.
Cargolux

Cargolux on luxemburgilainen vuonna 1970 perustettu lentoyhtiö. Se on yksi Euroopan suurimmista rahtilentoyhtiöistä. 
Cargolux oli ensimmäinen 747-400F-koneen asiakas, kun se otti tyypin käyttöön 17. marraskuuta 1993. Se oli myös 747-8F:n ensiasiakas. Ensimmäinen 747-8F toimitettiin yhtiölle marraskuussa 2011.
Reittiverkosto.
Cargoluxin rahtipalvelut kattavat seuraavat kohteet (Huhtikuussa 2021 ):
Laivasto.
Laivaston keski-ikä heinäkuussa 2022 on 13,7 vuotta.
Onnettomuudet.
Tammikuussa 2006 Shanghain Pudongin kansainväliselle lentoasemalle pysäköidyn lentokoneen nokkapyörä vetäytyi takaisin koneen sisään. Kukaan ei loukkaantunut onnettomuudessa.
Seasons End

Seasons End on Marillionin viides studioalbumi ja ensimmäinen, jossa laulajana toimii Steve Hogarth. Lähes koko albumi oli jo valmis kun Steve liittyi yhtyeeseen, joten vain muutamassa kappaleessa on hänen kirjoittamaansa materiaalia. Seasons End Tour on Marillionin suurin Hogarthin aikainen kiertue.
Albumin kannessa on viittauksia Marillionin aiempiin kansiin. Kameleontti, joka on esiintynyt myös kaikissa aiemmissa kansikuvissa, tavataan Seasons Endillä viimeistä kertaa. Kannen teemana on käytetty neljää elementtiä: maata, ilmaa, tulta ja vettä.
Kappaleet.
Vuoden 1997 uudelleenjulkaisulla on lisäksi seuraavat kappaleet toisella CD:llä:
Curien piste

Curien piste (myös Curien lämpötila) on Pierre Curien mukaan nimetty lämpötila, jossa ferromagneettinen aine muuttuu paramagneettiseksi. Curien pisteessä tapahtuu toisen kertaluvun faasitransitio. Esimerkiksi ferromagneettisen raudan Curien piste on noin 770 °C ja nikkelin 358 °C. Curien pistettä korkeammissa lämpötiloissa magneettikenttä ei vedä niitä enää voimakkaasti puoleensa.
Curien lämpötila esiintyy muun muassa paramagneettisten aineiden Curien–Weissin laissa
formula_1
missä formula_2 on lämpötila, formula_3 on Curien vakio, formula_4 on paramagneettisen aineen magneettinen suskeptibiliteetti ja formula_5 on Curien lämpötila. Laki pätee paljon Curien pistettä suuremmissa lämpötiloissa.
Vain hieman Curien pisteen yläpuolella (formula_6) suskeptibiliteetti käyttäytyy eri tavalla johtuen "kriittisistä fluktuaatioista". Nämä termodynaamiset fluktuaatiot johtavat siihen, ettei atomin dipolimomenttia voi kuvata sen keskiarvolla. Suskeptibiliteetin kriittiselle käyttäytymiselle pätee
formula_7
missä "kriittinen eksponentti" formula_8 on 4/3.
Air Livonia

Air Livonia oli virolainen lentoyhtiö, joka operoi säännöllistä liikennettä pääasiassa Pärnusta Viron saarille. Yhtiön kotikenttänä toimi Pärnun lentoasema.
Historia.
Yhtiö perustettiin vuonna 1994 nimellä Baltic Aeroservice. Se vuokrasi kaksi An-2-konetta Estonian Airilta ja aloitti reittilennot Pärnun ja Kihnun välillä 17. huhtikuuta 1995. Lisäksi yhtiö lensi Pärnusta Ruhnuun ja Kuressaareen.
Laivastoa täydentämään Baltic Aeroservice hankki suurempia An-28-koneita, ja reittilennot konetyypillä alkoivat 11. helmikuuta 1996. Uutena reittinä verkostoon tuli 6. marraskuuta 1996 Kuressaare–Tallinna. Yhtiön nimi vaihtui Air Livoniaksi noin vuosina 1996–1997. Se hankki lisää koneita vuokrakoneita korvaamaan vuosina 1999 ja 2000.
Talvikauden lennot Kihnuun olivat Pärnumaan maakunnan rahallisesti tukemia. Air Livonia teki lennoista joulukuussa 2003 viisivuotisen sopimuksen, mutta lokakuussa 2005 yhtiön omistaja Ants Aringo ilmoitti haluavansa purkaa sopimuksen etuajassa. Syynä tähän oli se, että Pärnumaan maksama tukisumma ei ollut noussut samassa suhteessa polttoaineen hinnan ja muiden kulujen kanssa. Maakunnan hallitus ja Air Livonia sopivat lopulta, että yhtiö jatkaa lentoja 30. huhtikuuta 2006 asti.
Helmikuussa 2006 Air Livonia ilmoitti nousseiden toimintakulujen vuoksi lopettavansa lennot Kihnun sopimuksen päätyttyä 30. huhtikuuta 2006.
Reittikohteet.
Vuonna 2003 Air Livonia lensi seuraavia reittejä:
Laivasto.
Air Livonia käytti toimintansa aikana seuraavia lentokoneita: